KIRJALLINEN KYSYMYS P-2334/97 komissiolle esittäjä(t): Daniel Varela Suanzes-Carpegna (PPE) (30. kesäkuuta 1997)

Aihe: Euroopan komission kanta espanjalais-brittiläisiin kalastusalan yhteisyrityksiin

Amsterdamin huippukokouksen jälkeen 18. kesäkuuta 1997 brittien pääministerin ja maatalousministerin brittiparlamentille ja lehdistölle antamien lausuntojen mukaan brittihallitus on saanut kirjallista tukea (kirjeen muodossa) Euroopan komission puheenjohtajalta maan kalastuspolitiikalle, sillä olosuhteet, joissa Yhdistyneen kuningaskunnan yhteisön aluevesillä liikkuvat espanjalais-brittiläiset kalastusalan yhteisyritykset toimivat, ovat muuttuneet.

1. Onko totta, että komissio on kirjallisesti luvannut tukea brittihallituksen yksipuolisesti asian osalta esittämiä toimenpiteitä?

2. Kuinka suuri merkitys komission mielestä mainitulla kirjeellä on oikeudellisesti ja poliittisesti?

3. Mitä kirjeessä tarkkaan ottaen sanottiin?

4. Onko komissio ottanut huomioon Espanjan hallituksen kannan ennen kyseisen asiakirjan laatimista?

5. Onko komissio kuullut asianosaisia yrityksiä ennen moisen ehdotuksen tekemistä?

6. Katsooko komissio tässä asiassa täyttäneensä velvollisuutensa perustamissopimuksen, periaatteiden ja perusvapauksien uskollisena vartijana tukemalla hallituksen ehdotusta asiassa, josta Euroopan yhteisöjen tuomioistuin on jo useaan otteeseen ilmaissut kantansa kyseisten yritysten toimien laillisuuden osalta (yrityksistä useat odottavat saavansa korvausta brittiviranomaisilta näitä päätöksiä toimeenpantaessa), yritysten, jotka toimivat perustamissopimukseen sisällytettyjen yhtenäismarkkinoihin perustuvien periaatteiden ja perusvapauksien mukaisesti?

Komission jäsenen Emma Boninon komission puolesta antama yhteinen vastaus kirjallisiin kysymyksiin P-2334/97, P-2369/97, E-2389/97, E-2390/97, E-2391/97 ja E-2392/97 (29. heinäkuuta 1997)

Yhteisön kalastus- ja vesiviljelyjärjestelmän perustamisesta annetun neuvoston asetuksen (ETY) - 3760/92 ((EYVL L 389, 31.12.1992. )) 9 artiklan 2 kohdan mukaisesti jäsenvaltiot ilmoittavat komissiolle vuosittain niille myönnettyjen kalastusoikeuksien jakamisperusteet noudattaen yhteisön lainsäädäntöä ja yhteistä kalastuspolitiikkaa. Jäsenvaltioilla on näin ollen valtuudet hyväksyä lupien myöntämisedellytykset, jos niistä ei säädetä yhteisön lainsäädännössä, mutta harjoittaessaan tätä toimivaltaa jäsenmaat ovat velvollisia noudattamaan yhteisön lainsäädäntöä ja tiedottamaan komissiolle toimistaan.

Tämän asian puitteissa komissiolla on valtuudet arvioida ehdotettujen kansallisten toimien yhteensopivuutta yhteisön lainsäädännön kanssa sekä antaa lausunto jokaiselle tämän yhteensopivuuden varmistamista pyytävälle jäsenvaltiolle.

Yhteisöjen tuomioistuin on myöntänyt, että kiintiöjärjestelmän päämäärä oikeuttanee edellytykset, jotka takaavat, että aluksen ja kyseessä olevan jäsenvaltion välillä on todellinen taloudellinen yhteys, jos näiden edellytysten tarkoituksena on, että kalastuksesta ja siihen liittyvästä teollisuudesta riippuvainen väestö hyötyy kiintiöistä.

Yhdistynyt kuningaskunta, kuten muutkin jäsenvaltiot, on pätevä toteuttamaan toimenpiteitä kalastusaluksen ja jäsenvaltion, jonka lipun alla se purjehtii, välillä olevan todellisen taloudellisen yhteyden takaamiseksi. Yhdistynyt kuningaskunta on pyytänyt varmistusta, voidaanko tietyt toimenpiteet sovittaa yhteen yhteisön lainsäädännön kanssa.

Pääministeri Tony Blairille osoittamassaan kirjeessä komission puheenjohtaja vastasi, että ehdotetut edellytykset voivat soveltua yhteen yhteisön lainsäädännön kanssa, jos ne eivät syrji ketään, jos ne ovat tarkoituksenmukaisia ja vaihtoehtoisia ja tarjoavat toimijoille mahdollisuuden noudattaa yhtä tai useampaa näistä edellytyksistä tai vastata muihin mahdollisiin vaatimuksiin taloudellisen yhteyden osoittamiseksi lippuvaltion kanssa.

Ennen kirjeenvaihtoa Tony Blairin kanssa Ison-Britannian viranomaisten ja komission välillä käytiin teknisiä keskusteluja. Espanjan viranomaisille on ilmoitettu aikanaan näiden keskustelujen tulos.

Komissio aikoo tutkia huolellisesti kaikki Yhdistyneen kuningaskunnan mahdolliset erityistoimenpiteet kiintiöiden jakamisen osalta, kuten se on tehnyt ja on tekevä jäsenmaiden kansallisen lainsäädännön mukaisesti ja sopimusten valvojana.

Komissio hyväksyy lopullisen toimenpiteen yhteensopivuuden yhteisön lainsäädännön kanssa vain siinä tapauksessa, että se on syrjimätön, tarkoituksenmukainen, vaihtoehtoinen ja täysin yhteisöjen tuomioistuimen oikeuskäytännön mukainen, ja tehtävänsä mukaisesti komissio ottaa huomioon kaikkien jäsenvaltioiden oikeudellisen edun.